കേരളത്തിനായി പ്രളയ സെസ് ഏർപ്പെടുത്താൻ ജിഎസ്ടി ഉപസമിതിയിൽ തത്വത്തിൽ ധാരണ . കേരളത്തിൽ മാത്രമായി സെസ് ഏർപ്പെടുത്താനാണ് സമിതിയിൽ തീരുമാനമായത് . എന്നാൽ , ദേശീയ തലത്തിൽ ഇത്തരത്തിലൊരു സെസിന് അനുമതി നൽകാനാകില്ലെന്ന് ജിഎസ്ടി ഉപസമിതി വ്യക്തമാക്കി . രണ്ട് വർഷത്തേക്ക് ജിഎസ്ടിയോടൊപ്പം ഒരു ശതമാനം സെസാണ് സംസ്ഥാന സർക്കാരിന് പിരിക്കാനാകുക . എന്നാൽ , ഇത് സംബന്ധിച്ച അന്തിമ തീരുമാനം എടുക്കേണ്ടത് ജിഎസ്ടി കൌൺസിൽ യോഗമാണ് . അടുത്ത ജിഎസ്ടി കൌൺസിൽ യോഗത്തിൽ കേന്ദ്ര ധനമന്ത്രി അരുൺ ജെയ്റ്റിലി തന്നെ സമിതി തീരുമാനം കൌൺസിലിന് മുന്നിൽ വയ്ക്കും . ജിഎസ്ടി കൌൺസിൽ ഇതിന് അംഗീകാരം നൽകിയാൽ പിന്നീട് സംസ്ഥാന ബജറ്റ് പ്രഖ്യാപനത്തിലൂടെ സർക്കാരിന് ജിഎസ്ടിക്ക് ഒപ്പം സെസ് ഏർപ്പെടുത്താം . സെസ് ഏതൊക്കെ സേവനങ്ങൾക്കും ഉൽപന്നങ്ങൾക്കും വേണമെന്നും സംസ്ഥാന സർക്കാരിന് തീരുമാനമെടുക്കാനാകും .